"بہٕ" چھس کھوژان، تہ تۆر یکدم فکرِ، مگر "کٹُھ" تہ چھہ کھوژان۔تتھ پٮ۪ٹھ چھہ غور کرن۔اگر اسۍ "بہٕ" انسانہ سند استعارٕ مانو، "کُٹھ" چھہ تیٚلہ یہ دنیا، سون زمینہ ژکل یا سٲرٕے کٲینات۔ اسہ چھےٚ شوب امی زمینہ، امی میٚژِ سٍتۍ؛ اتھ زمینہ چھےٚ شوب سانہ سٍتۍ۔ تاپھ آسہ، وشنیر آسہ، تہٕ وۅتھ بو آسہ ، تیٚلہ چھہ اسۍ تہٕ یہ زمین اکھ أکس اکار بکار۔ انہ گوٹ کڈِ کاڈ تیٚلہ چھہ اسۍ دوشوے اکھ اکس دشمن۔ انہِ گٹس منز تہ چھےٚ یہے زمین، انہ گٹس منز تہ چھہ اتھ زمینہ "اسۍ"، مگر خوف چھہ یوان اسہ دۅشٕنی ولنہ۔ اتھ دۅہ دشۍ محسوس سپدن واجنہ تبدیلی چھہ شٲعر نہ واہ واہ کران تہٕ نہ وۅہو کڈان، سہ چھہ صرف ونان "عجٲیبات"۔ یہ اکھ لفظ چھہ سونچکۍ دراوزٕ وتھۍ تۯاوان، نتہٕ یہ اوس اکھ عام تجربہ۔ یہ گو اگر اسۍ آفتاب تہ رات تمن معنین منز نمو یہنز اسہ کتھ کٔر۔ مگر "گاش" چھہ اسۍ امنہ امانس تہ وناں ﴿تتھ ملکس منز چھہ گاش﴾، گاش چھ اسۍ اولادس تہ ونان ﴿یم اسہ وٲنجہ وشنیر آسان چھہ﴾، گاش چھہ اسۍ مثالہ پٲٹھۍ خبردٲری تہ علمس تہ ونان تہٕ بییہ واریاہن دلس ویہ ونٮ۪ن چیزن تہ؛ تتھے پٲٹھۍ چھہ اسۍ "انہ گۆٹ" تہ واریہن چیزن وناں یم سانہ زندگی ویہ ونۍ آسن نہٕ۔ اگر خیالکۍ یم پاس نظرِ تل روزن، شٲعرٕ سند گاشس خوش آسن تہٕ انہ گٹس کھوژن چھہ یمن شعرن ہندِ مدتہ سٍتۍ و ہراو رٹان۔ احمد بٹوٲرۍ وون: یار ، یار باش آمے / گاش آمے لتۍیے۔یہ چھہ وۅنۍ بیاکھ گاش، یارباش یارٕ سندِ ملاقاتک گاش، یتھ اسۍ وصل ونو۔ وصل چھہ ژکہ زوٗذٲژن ہندس تتھ سمُت سپدنس ونان یس زندگی ہند درۍیاو پکہٕ ون تھاونچ ضمانت چھہ، تہٕ فراق چھہ اسۍ تتھ دوٗررس ونان یس یہ سمُت ناممکن بناوان چھہ، یا دپو یُس زندگی ہنزِ وسوٕنہ وٮ۪تھہ ٹھۆر کران چھہ۔ وصلہ کس سرورس تہ دور ٮ۪ر کس عذابس چھےٚ زوٗذاژ ہندس کلہم نظامس منز اوے کنۍ اہمیت[2]۔ یہ جذبہ چھہ انسانس ازلے غٲلب۔ جذبہ چھہ زوراور تہٕ حدٕ روٚس، زبان چھےٚ اسہ تنگ دامن، اوے چھہ لولکۍ احوال وننس منز یٔژ پٲٹھۍ مٲنڈمٕژ زبان استعمال سپدان، اتھ حدس تٲنۍ زِ عام لولہ شٲعری چھہ "لولو" ونتھ کیٚنہ لکھ ٹسنہ کران؛تی شوبٮ۪س۔ توے کنۍ چھنہٕ لولہ شٲعری لگ بگ پۯٮ۪تھ شٲعرس نٲلۍ گژھان مگر کاپہ چھےٚ یوان کمنٕے؛ یہ چھےٚ جان شٲعرس فن ازماوان۔ اگر ادا گژھہ، یہ چھےٚ کلامس خۅدکفیل تہ باگہ بۆ رت شٲعری ہند فن بنان۔ اسۍ وچھو قاضی غلام محمد کتھہٕ کنۍ چھہ اتھ سمندرس تار لبان۔